Jalankulkusää on heikko ja liukastumisriski huomattava suuressa osassa Etelä-Suomea, varoittaa Ilmatieteen laitos. Varoitus erittäin liukkaista jalkakäytävistä on voimassa Uudellamaalla, Varsinais-Suomessa, Kanta-Hämeessä ja Päijät-Hämeessä ainakin perjantain iltapäivään saakka.

Päivystävä meteorologi Juha Sihvonen Ilmatieteen laitokselta kertoo, että jalkakäytävillä on aiemmin ollut tamppautunutta lunta, joka on sulanut ja jäätynyt uudelleen.

– Illan aikana on tullut tihkusadetta, ja se on tehnyt jalkakäytävät liukkaiksi, Sihvonen sanoi STT:lle torstai-iltana.

Perjantaina aamuyöllä ja aamulla edellä mainittuihin maakuntiin on vielä tulossa heikkoja sateita, jotka voivat liukastaa jalankulkusäätä entisestään.

Sen sijaan ajokeli on hyvä tai ainakin kohtalainen. Varoitusta huonosta ajokelistä ei ole annettu yhteenkään maakuntaan torstai-illaksi tai perjantaille.

Perjantaina lämpötilat ovat etelässä ja lännessä nollan vaiheilla, idässä ja pohjoisessa on pientä pakkasta. Keski- ja Pohjois-Lapissa pakkasta voi olla jopa lähemmäs 20 astetta.